SL Uradni list Evropske unije C 212/14

Tožba, vložena 4. aprila 2014 – Evropska komisija proti Združenemu kraljestvu Velika Britanija in Severna Irska

(Zadeva C-161/14)

2014/C 212/14

Jezik postopka: angleščina

Stranki

Tožeča stranka: Evropska komisija (zastopnika: C. Soulay, M. Clausen, agenta)

Tožena stranka: Združeno kraljestvo Velika Britanija in Severna Irska

Tožeča stranka Sodišču predlaga, naj:

(1) Ugotovi, da Združeno kraljestvo Velika Britanija in Severna Irska s tem, da — je uporabilo znižano stopnjo DDV za storitve vgradnje „energijsko varčnih materialov“ in dobave „energijsko varčnih materialov“, ki jih je opravila oseba, ki te materiale vgrajuje v nastanitvene objekte, tako da te dobave ne morejo šteti za „dobavo, gradnjo, obnovo in adaptacijo stanovanj, ki so del socialne politike“ za namene kategorije (10) Priloge III k Direktivi o DDV (1), — je uporabilo znižano stopnjo DDV za storitve vgradnje „energijsko varčnih materialov“ in dobave „energijsko varčnih materialov“, ki jih je opravila oseba, ki te materiale vgrajuje v nastanitvene objekte, tako da te dobave ne morejo šteti za obnovo in popravilo zasebnih stanovanj, razen materialov, ki so bistveni del vrednosti dobave; za namene kategorije (10a) Priloge III k Direktivi o DDV, — je uporabilo znižano stopnjo DDV za storitve vgradnje „energijsko varčnih materialov“ in dobave „energijsko varčnih materialov“, ki jih je opravila oseba, ki te materiale vgrajuje v nastanitvene objekte, tako da tudi če te dobave štejejo za obnovo in popravilo zasebnih stanovanj za namene kategorije (10a) Priloge III k Direktivi o DDV, vključujejo materiale, ki pomenijo velik del dobavljene storitve, ni izpolnilo svojih obveznosti na podlagi člena 98 Direktive o DDV v povezavi s Prilogo III k tej direktivi.

(2) Združenemu kraljestvu Velika Britanija in Severna Irska naloži plačilo stroškov.

Tožbeni razlogi in bistvene trditve

V skladu s členom 96 Direktive o DDV se splošna stopnja DDV, ki jo države članice določijo vsako leto in mora biti vsaj 15 %, uporablja tako za dobavo blaga kot za opravljanje storitev. Drugačna stopnja od osnovne se lahko uporabi le, če to dovoljujejo druge določbe Direktive. Člen 98 določa, da lahko države članice uporabljajo eno ali dve nižji stopnji za dobave blaga in opravljanje storitev iz kategorij, določenih v Prilogi III k Direktivi.

Komisija meni, da sistem znižanih stopenj, ki se uporablja za dobavo energijsko varčnih materialov in za njihovo vgradnjo, določen v oddelku 29A zakona o DDV iz leta 1994, kot je opredeljeno v razporedu 7A k temu zakonu, presega možnosti, ki jih državam članicam ponujata kategoriji (10) in (10a) Priloge III k Direktivi o DDV, ki vključujeta „dobavo, gradnjo, obnovo in adaptacijo stanovanj, ki so del socialne politike“ in „obnovo in popravilo zasebnih stanovanj, razen materialov, ki so bistveni del vrednosti dobave“.

Shema Združenega kraljestva o znižanih stopnjah, kot je opisana v razporedu 7A, del 2, skupina 2 k zakonu o DDV iz leta 1994 se ne more neposredno uporabiti za adaptacijo stanovanj, ki so del socialne politike, zato spada v kategorijo (10) Priloge III k Direktivi o DDV.

Razpored 7A, del 2, skupina 2 k zakonu o DDV iz leta 1994 s tem, da znižano stopnjo uporablja za opravljanje storitev za storitve vgradnje „energijsko varčnih materialov“ in dobave „energijsko varčnih materialov“, ki jih je opravila oseba, ki te materiale vgrajuje v nastanitvene objekte, kjer te dobave vključujejo dobavo, gradnjo in obnovo zasebnih stanovanj, in neodvisno od vrednosti teh materialov v razmerju do skupne vrednosti opravljenih storitev, krši zahtevo, določeno v kategoriji (10a), in sicer da se znižana stopnja lahko uporabi le za obnovo in popravilo zasebnih stanovanj, razen materialov, ki so bistveni del vrednosti dobave.

(1) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, str. 1).